钦定古今图书集成/明伦汇编/官常典/第734卷 > 丁好礼 郭庸
## 钦定古今图书集成/明伦汇编/官常典/第734卷 > 丁好礼 郭庸

按《元史忠义传》：“好礼，字敬可，真定蠡州人。精律算，初
试吏于户部，辟中书掾，授户部主事，擢江南行台监
察御史，复入户部为员外郎，拜监察御史，又入户部
为郎中，升侍郎，除京畿漕运使。建议置司于通州，重
讲究漕运利病，著为成法，人皆便之。除户部尚书。时
国家多故，财用空乏，好礼能撙节浮费，国家用度赖”
之以给。拜参议中书省事，迁治书侍御史，出为辽阳
行省左丞，未行，留为枢密副使。至正二十年，遂拜中
书参知政事。时京师大饥，天寿节，庙堂欲用故事大
䜩会。好礼言：“今民父子有相食者，君臣当修省，以弭
大患，䜩会宜减常度。”不听，乞谢事。乃以集贤大学士
致仕，给全俸家居。扩廓帖木儿扈从皇太子还京，输
山东粟以遗朝贵，馈好礼麦百石，好礼不受。二十七
年，复起为中书平章政事。寻以论议不合，谢政去，特
封赵国公。大明兵入京城，或勉其谒大将，好礼叱之
曰：“我以小吏，致位极品，爵上公。今老矣，恨无以报国，
所欠惟一死耳。”后数日，大将召好礼不肯行，舁至齐
化门，抗辞不屈而死，年七十五。是日，中书参知政事
郭庸亦舁至齐化门，众叱之拜，庸曰：“臣各为其主，死
自吾分，何拜之有？”语不少屈而死。庸字允中，蒙古氏。
由国学生释褐出身，累迁为陕西行台监察御史，与
同列劾知枢密院事也先帖木儿丧师，左迁中兴总
管府判官。其后也先帖木儿以罪黜，召拜监察御史，
累转参政中书，其《节义》与《好礼》并云。